CELEX: 
Language: da
Date: 2018-12-13 00:00:00
Title: KOMMISSIONENS DELEGEREDE FORORDNING (EU) …/… om supplerende regler til Europa-Parlamentets og Rådets forordning (EU) 2015/2365 for så vidt angår gebyrer, som Den Europæiske Værdipapir- og Markedstilsynsmyndighed (ESMA) pålægger transaktionsregistre

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Forordning (EU) 2015/2365 om gennemsigtighed af værdipapirfinansieringstransaktioner og vedrørende genanvendelse samt om ændring af forordning (EU) nr. 648/2012 ("SFTR") blev offentliggjort i Den Europæiske Unions Tidende den 23. december 2015.
            
            
               Ét af hovedformålene med SFTR er at gøre markedet for værdipapirfinansieringstransaktioner ("SFT'er") mere gennemskueligt gennem modparternes indberetning af deres SFT'er til transaktionsregistre, dvs. enheder, som centralt indsamler og opbevarer optegnelser over SFT'er. Ved SFTR tillægges Den Europæiske Værdipapir- og Markedstilsynsmyndighed ("ESMA") direkte registrerings- og tilsynsbeføjelser over for transaktionsregistre inden for rammerne af forordning (EU) nr. 648/2012 om europæisk markedsinfrastruktur ("EMIR"). Som fastsat i artikel 11, stk. 1, i SFTR pålægger ESMA transaktionsregistrene gebyrer, og disse gebyrer skal fuldt ud dække ESMA's nødvendige omkostninger i forbindelse med registrering og anerkendelse af og tilsyn med transaktionsregistrene.
            
            
               Juridisk baggrund 
            
            
               Beføjelsen til at vedtage en delegeret forordning er fastsat i artikel 11, stk. 2, i SFTR. I henhold til denne bestemmelse har Kommissionen beføjelse til at vedtage en delegeret forordning til præcisering af gebyrernes art, de tjenester, for hvilke de skal erlægges, gebyrernes størrelse og betalingsmåden. 
            
            
               I henhold til artikel 11, stk. 1, i SFTR pålægger ESMA transaktionsregistrene gebyrer, som står i rimeligt forhold det pågældende transaktionsregisters omsætning og fuldt ud dækker ESMA's nødvendige omkostninger i forbindelse med registrering og anerkendelse af og tilsyn med transaktionsregistrene. Disse gebyrer bør også dække godtgørelse af omkostninger, som de kompetente myndigheder måtte pådrage sig som følge af en eventuel delegering af opgaver fra ESMA. Såfremt et transaktionsregister allerede er registreret i henhold til EMIR, bør gebyrerne tilpasses for kun at afspejle de yderligere omkostninger i forbindelse med registrering og anerkendelse af og tilsyn med transaktionsregistre i henhold til SFTR.
            
            
               2.HØRINGER FORUD FOR RETSAKTENS VEDTAGELSE
            
            
               Kommissionen anmodede i januar 2016 ESMA om en udtalelse (teknisk rådgivning) om Kommissionens delegerede forordning, som skal vedtages i henhold til artikel 11, stk. 2, i SFTR.
            
            
               Efter en tilbundsgående teknisk evaluering gennemførte ESMA fra den 19. december 2016 til den 31. januar 2017 en offentlig høring om de tekniske aspekter af den planlagte delegerede forordning om gebyrer. De ikke-fortrolige høringssvar er offentliggjort på ESMA's hjemmeside
                  1
               . ESMA forelagde Kommissionen sin tekniske rådgivning (i det følgende benævnt "den endelig rapport") den 20. april 2017.
            
            
               Seks interessenter reagerede på ESMA's offentlige høring, heraf fem transaktionsregistre og én kapitalforvalter. Generelt støttede respondenterne ESMA's foreslåede tilgang til de gebyrernes art, gebyrernes størrelse og betalingsmåden. Nogle af respondenterne mente, at det foreslåede nedsatte gebyr for udvidelse af registreringen af et transaktionsregister, der allerede er registreret i henhold til EMIR, var for højt. Med henvisning til risikoen for krydssubsidiering med det formål at betale lavere gebyrer til ESMA kommenterede nogle af respondenterne i den offentlige høring ligeledes metoden til fastsættelse af den relevante omsætning med henblik på beregning af tilsynsgebyrer og tilkendegav deres præference for beregninger baseret på både indtægter fra leveringen af kerneydelser i form af SFT-indberetning og tjenester, der er accessoriske i forhold til kerneydelser i form af SFT-indberetning (f.eks. handelsbekræftelse, trade matching, långivning via mellemled, forvaltning af sikkerhedsstillelse, værdiansættelse af sikkerhedsstillelse og indberetning fra tredjepart), snarere end kun på indtægter fra leveringen af SFT-kerneydelser. Andre respondenter mente, at man i stedet for transaktionsregistrenes omsætning burde beregne gebyrerne på grundlag af antallet indgåede handler, hvilket efter deres mening bedst ville afspejle den tilsynsmæssige indsats, der kræves af ESMA.
            
            
               EGESC og andre synspunkter
            
            
               Kommissionen rådførte sig den 4. juli 2017 med Det Europæiske Værdipapirudvalgs ekspertgruppe ("EGESC") om ESMA's tekniske rådgivning og om indholdet af denne delegerede retsakt. EGESC bifaldt Kommissionens tilgang.
            
            
               Den delegerede retsakt var fra den 16. november til den 14. december 2017 genstand for feedback fra almenheden i overensstemmelse med Kommissionens retningslinjer for bedre regulering. Der indkom tre bidrag. Det ringe antal besvarelser og den individuelle karakter af de rejste spørgsmål medførte ikke nogen ændringer i substansen af den delegerede retsakt, men der blev på grundlag af besvarelserne foretaget mindre redaktionelle ændringer vedrørende definitionen af transaktionsregistres indtægter, der tjener som grundlag for beregning af de gebyrer, som opkræves af ESMA.
            
            
               Kommissionen har også taget hensyn til de synspunkter, som medlemmerne af Europa-Parlamentet har fremsat vedrørende indholdet af ESMA's tekniske rådgivning, navnlig det synspunkt, at accessoriske tjenester burde være ét af de aspekter, der skal tages i betragtning ved fastsættelsen af gebyrernes størrelse, snarere end kun indtægter fra leveringen af kerneydelser.
            
            
               3.KONSEKVENSANALYSE
            
            
               Efter i fuldt omfang at have taget hensyn til ESMA's tekniske rådgivning og den fra EGESC modtagne feedback fremsætter Kommissionen forslag om vedtagelse i henhold til artikel 11, stk. 2, i SFTR af denne delegerede retsakt om arten, størrelsen og betalingsmåden for de gebyrer, som skal pålægges transaktionsregistre, der centralt indsamler optegnelser over SFT'er.
            
            
               I henhold til SFTR er de to hovedprincipper for opkrævning af tilsynsgebyrer: 1) at gebyrerne står i rimeligt forhold til transaktionsregistrenes omsætning, og 2) at gebyrerne fuldt ud bør dække ESMA's omkostninger. ESMA uddybede sin tekniske rådgivning vedrørende gebyrernes art, fastsættelsen af deres størrelse og deres betalingsmåde på grundlag af ESMA's eksisterende budgetramme samt tilgangen i Kommissionens delegerede forordning (EU) nr. 1003/2013
                  2
               . Nærmere bestemt foreslår ESMA: i) registreringsgebyrer, som dækker ESMA's engangsomkostninger til registrering af nye transaktionsregistre, ii) gebyrer for udvidelse af en registrering, som dækker ESMA's engangsomkostninger til registrering af transaktionsregistre, men som afspejler synergivirkningerne ved at behandling en ansøgning fra et transaktionsregister, der allerede er registreret i henhold til EMIR, iii) tilsynsgebyrer, som dækker ESMA's løbende årlige tilsynsrelaterede omkostninger, og iv) gebyrer for anerkendelse af transaktionsregistre i tredjelande, som består af et engangsbeløb og et fast årligt beløb.
            
            
               Grundlaget for konsekvensanalysen er således et skøn over ESMA's omkostninger og en vurdering af metoden til fordeling af disse omkostninger mellem transaktionsregistrene.
            
         
         
            
               ESMA's budgetlægningsprincipper og forventede omkostninger
            
            
               Til dækning af sine udgifter udarbejder ESMA årsbudgetter med henblik på at afbalancere sine afholdte omkostninger med indtægter i form af gebyrer. ESMA inddriver ikke underskud fra transaktionsregistrene og tilbagebetaler heller ikke overskud.
            
            
               Taget i betragtning at de fleste af betingelserne for registrering af transaktionsregistre i henhold til SFTR ligner modsvarende betingelser i henhold til EMIR, forventer ESMA, at deres omkostningsstruktur også vil være lignende. ESMA's budget forvaltes på grundlag af ESMA's faktiske omkostninger pr. aktivitet (aktivitetsbaseret budgetlægning). Ifølge ESMA's årlige arbejdsprogram for 2017 er budgettet for delaktiviteten "tilsyn med transaktionsregistre" i 2017 på 2,5 mio. EUR, mens delaktivitetens bemandingsniveau er på 16 fuldtidsækvivalenter. De gennemsnitlige omkostninger for en fuldtidsækvivalent til tilsyn med transaktionsregistre er ca. 155 000 EUR, hvilket indbefatter løn og alle relevante generalomkostninger.
            
            
               Gebyrer for registrering og udvidelse af registrering
            
            
               ESMA foreslår, at der — på samme måde som i EMIR
                  3
                — pålægges transaktionsregistrene forskellige gebyrer afhængigt af deres forventede omsætning. Transaktionsregistre, der leverer tjenester, der er accessoriske i forhold til SFT-indberetning, forventes at få øgede indtægter som følge af deres mere fuldstændige kommercielt udbud og vil således kræve større registrering og tilsynsmyndighedernes indsats fra ESMA.
            
            
               ESMA skønner ud fra sine erfaringer med registrering af transaktionsregistre i henhold til EMIR, at omkostningerne for registrering af transaktionsregistre med høj forventet omsætning i henhold til SFTR vil udgøre 0,65 årlige fuldtidsækvivalenter pr. ansøgning, hvilket vil sige 100 000 EUR. ESMA skønner endvidere, at omkostningerne for registrering af transaktionsregistre med lav forventet omsætning vil være på 65 000 EUR. Hovedparten af respondenterne i den offentlige høring bifaldt ESMA's forslag, selv om nogle af dem foreslog en nedsættelse af gebyret for at stimulere konkurrencen. ESMA bemærker, at gebyrernes størrelse under alle omstændigheder skal kunne dække ESMA's omkostninger til registrering af transaktionsregistre. 
            
            
               For så vidt angår omkostningerne til udvidelse af en registrering skønner ESMA, at disse vil blive ca. halvdelen af omkostningerne ved en ny ansøgning, hvilket vil sige ca. 0,33 årlige fuldtidsækvivalenter. I sit estimat for udvidelse af en registrering tog ESMA hensyn til, at 1) ansøgningen om udvidelse af en registrering vil kræve ca. 70 % af de ressourcer, som en ny ansøgning kræver, 2) ESMA ville have en fordel i allerede at være bekendt med ansøgeren, og 3) ESMA har lignende erfaringer med fornyede ansøgninger fra kreditvurderingsbureauer.
            
            
               ESMA havde på den baggrund oprindelig foreslået, at gebyret for udvidelse af en registrering skulle fastsættes til 50 000 EUR, uanset forventet omsætning. Respondenterne i den offentlige høring bifaldt ESMA's forslag om et nedsat gebyr for udvidelse af en registrering. Én af respondenterne mente imidlertid, at 70 % var for højt et skøn over ESMA's tid og arbejde i forhold til behandlingen af en ny ansøgning. En anden respondent nævnte, at et gebyr på 50 000 EUR for udvidelse af en registrering kan virke afskrækkende på transaktionsregistre, som forventer et lavere antal SFT'er, og at det kan påvirke deres konkurrenceevne. Endnu en anden respondent plæderede for et lavere gebyr for transaktionsregistre med en lavere forventet omsætning, som ansøger om udvidelse af en registrering. ESMA tog hensyn til respondenternes betænkeligheder ved at ændre sin tekniske rådgivning, således at gebyrerne for transaktionsregistre med lavere forventet omsætning blev fastsat til 32 500 EUR, mens gebyret for transaktionsregistre med høj forventet omsætning blev bibeholdt på 50 000 EUR.
            
            
               Årlige tilsynsgebyrer
            
            
               De årlige tilsynsgebyrer har til formål at dække ESMA's årlige løbende omkostninger i forbindelse med tilsyn. I overensstemmelse med princippet i SFTR om, at gebyrerne skal stå i et rimeligt forhold til transaktionsregistrenes omsætning og fuldt ud dække ESMA's omkostninger, foreslår ESMA, at gebyrerne fastsættes på grundlag af ESMA's skøn over de samlede årlige omkostninger til tilsyn med transaktionsregistrene fordelt forholdsmæssigt mellem dem på grundlag af deres indtægter. Dette er den samme tilgang, som i henhold til EMIR. I henhold til EMIR beregnes andelen for hvert enkelt transaktionsregister under hensyntagen til tre ligeligt vægtede komponenter: hovedindtægter, indberettede handler og udestående handler. ESMA foreslår imidlertid, at forholdet mellem de omkostninger, der skal dækkes, i henhold til SFTR beregnes efter en forenklet metode.
            
            
               ESMA's erfaringer fra EMIR har vist, at der ikke var nogen vanskeligheder med at indhente transaktionsregistrenes hovedindtægter, eftersom transaktionsregistre ifølge national lovgivning er forpligtede til at udarbejde regnskaber, der som regel indeholder fordelingen af indtægterne, således at EMIR-relaterede indtægter kunne identificeres. ESMA havde på den baggrund oprindelig foreslået en forenklet formel til at beregne den andel af de samlede omkostninger, som hvert af transaktionsregistrene skal dække fra leveringen af, ved at dividere hvert transaktionsregisters hovedindtægter fra SFT'er med summen af samtlige transaktionsregistrenes hovedindtægter fra SFT'er.
            
            
               ESMA undersøgte desuden, hvorvidt accessoriske tjenester burde tages i betragtning. ESMA har i den forbindelse forklaret, at nogle transaktionsregistre i visse tilfælde kan opkræve lavere gebyrer for SFT-indberetning end andre transaktionsregistre på grund af en anderledes omkostningsstruktur. Sådanne lavere gebyrer kan medføre et større antal SFT-indberetninger, end hvad transaktionsregistrets SFT-omsætning ellers kunne indikere. Efter ESMA's opfattelse på nuværende tidspunkt står den tilsynsmæssige indsats — med en vis tolerancemargen — stadig i et rimeligt forhold til de tilsynsgebyrer, der opkræves på grundlag af hovedindtægterne. Dog bemærkede ESMA samtidig, at dette måske ikke vil være tilfældet i fremtiden. Derudover nævnte ESMA, at nogle transaktionsregistre muligvis udøver krydssubsidiering, hvorved de sænker deres gebyrer for kerneydelser og samtidig hæver deres gebyrer for accessoriske tjenester med henblik på at kunne betale lavere tilsynsgebyrer til ESMA. ESMA bemærkede, at en sådan situation kan skabe illoyal konkurrence, og nævnte, at en lignende problematik i forbindelse med forordningen om kreditvurderingsbureauer
                  4
                blev tilgodeset ved at medregne relevante accessoriske tjenester i formlen til fastsættelse af den andel af omkostningerne, der skal afholdes af kreditvurderingsbureauerne.
            
            
               Dette forslag blev drøftet indgående af deltagerne i den offentlige høring. Nogle af respondenterne var imod ESMA's forslag og støttede i stedet tilgangen fra EMIR, hvori indtægter fra leveringen af accessoriske tjenester ikke medregnes i formlen. De fremførte, at der ikke nødvendigvis er en sammenhæng mellem at udbyde accessoriske tjenester og at have større omsætning. Én af respondenterne plæderede for, at transaktionsregistrenes respektive andel skulle beregnes på grundlag af antallet indgåede handler som den eneste pålidelige indikator for, hvilken tilsynsmæssig indsats der kræves fra ESMA's side. En anden respondent gik ind for tilgangen fra EMIR, men med en anden vægtning af hver enkelt komponent i formlen. På den anden side hævdede andre markedsdeltagere, at medtagelsen af udestående handler i formlen i EMIR forvoldte uventede problemer som følge af visse derivattransaktioners beskaffenhed. Disse respondenter var positivt indstillede over for ESMA's forslag og fremførte, at hovedindtægterne alene ikke afspejler det nøjagtige omfang af den tilsynsmæssige indsats, der kræves af ESMA.
            
            
               På grundlag af dette input foreslog ESMA i sin endelige rapport at anvende både indtægter fra leveringen af SFT-kerneydelser og accessoriske SFT-tjenester som parametre i formlen. Dette stemmer overens med de synspunkter, der er blevet fremført af medlemmer af Europa-Parlamentet, som også har udtrykt støtte for at medtage accessoriske tjenester på grund af risikoen for uhensigtsmæssige incitamenter (dvs. krydssubsidiering), tilpasning til tilgangen i forordningen om kreditvurderingsbureauer samt behovet for dækkende parametre. ESMA tog som nævnt højde for disse betænkeligheder i sin endelige rapport.
            
            
               Årlige minimumstilsynsgebyrer
            
            
               I betragtning af at tilsynet med transaktionsregistre kræver udførelse af et bestemt minimumsniveau af tilsynsaktiviteter med de enkelte transaktionsregister, foreslog ESMA minimumstilsynsgebyrer på samme måde som i EMIR. I betragtning af lighederne med EMIR foreslog ESMA at fastsætte minimumsgebyret til 30 000 EUR. ESMA forventer, at minimumsniveauet af tilsynsaktiviteter vil være SFTR-specifikke, og forventer m.a.o. ikke nogen synergivirkninger med EMIR i denne henseende. ESMA foreslår derfor, at minimumsgebyret skal være de samme for nye transaktionsregistre som for transaktionsregistre, der allerede er registreret i henhold til EMIR.
            
            
               En del af respondenterne i den offentlige høring støttede ESMA's forslag om minimumstilsynsgebyrer. Andre respondenter påpegede, at gebyrerne i henhold til SFTR bør stå i rimeligt forhold til transaktionsregistrenes omsætning, og at minimumsgebyrerne bør tilpasses (dvs. sættes ned) for kun at afspejle yderligere nødvendige udgifter i tilfælde af en udvidelse af registreringen.
            
            
               I den endelige rapport fastholdt ESMA sit oprindelige forslag med henvisning til, at minimumsgebyrerne skal dække ESMA's faste omkostninger, og at der i dette tilfælde ikke er nogen synergivirkninger med EMIR, som ville kunne begrunde lavere gebyrer. 
            
            
               Tilsynsgebyrer for det første år
            
            
               ESMA forklarede i sit høringsdokument, at erfaringerne med EMIR har vist, at ESMA's tilsynsmæssige indsats i de første måneder efter registreringen af et transaktionsregister ikke er relateret til transaktionsregistrets aktivitetsniveau, men derimod er jævnt fordelt på alle transaktionsregistre og svarer nogenlunde til den tilsynsmæssige indsats i forbindelse med registreringen. ESMA bemærkede i denne forbindelse, at indberetningspligten i henhold til SFTR først gælder 12 måneder efter vedtagelsen af reguleringsmæssige tekniske standarder vedrørende oplysninger om indberetninger, der er baseret på artikel 4, stk. 9, i SFTR. I denne henseende anførte ESMA, at såfremt registreringen finder sted i et givet år, og indberetningspligten i henhold til SFTR begynder det følgende år, vil omkostningerne være lavere end i et år med rutinemæssigt tilsyn, hvorimod at såfremt registreringen af et transaktionsregister finder sted samme år, som indberetningspligten i henhold til SFTR begynder, ville dette resultere i en situation, der mere ligner rutinemæssigt tilsyn.
            
         
         
            
               Ud fra disse betragtninger foreslog ESMA tre scenarier for beregning af tilsynsgebyrerne for det første år.
            
            
               I det første scenarie, hvor registreringen finder sted i et givet år, og indberetningspligten i henhold til SFTR begynder det følgende år, foreslår ESMA, at gebyret for det første år begrænses til størrelsen på registreringsgebyret, som beregnes i henhold til en formel, således at jo nærmere årets udgang registreringen finder sted, desto lavere bliver gebyret.
            
            
               I det andet scenarie, hvor indberetningspligten i henhold til SFTR begynder i de første seks måneder af det år, hvor registreringen finder sted, foreslår ESMA, at gebyrerne beregnes på grundlag af en ekstrapolering af omsætningen i en overgangsperiode i lighed med tilgangen i EMIR, hvorved der gælder overgangsregler i det andet indberetningsår.
            
            
               I det tredje scenarie, hvor indberetningspligten i henhold til SFTR begynder i de sidste seks måneder af det år, hvor registreringen finder sted, foreslår ESMA, at gebyrerne beregnes på grundlag af transaktionsregistrets registreringsgebyr.
            
            
               Flertallet af respondenterne gav udtryk for, at de for bedre at kunne forudse deres omkostninger foretrak én enkelt tilgang, der følger det første scenario, der er beskrevet ovenfor.
            
            
               ESMA foreslår, at alle tre ovennævnte scenarier bibeholdes, idet de bedst afspejler ESMA's faktiske omkostninger og tilsynsmæssige indsats.
            
            
               Anerkendelsesgebyrer
            
            
               For så vidt angår omkostningerne i forbindelse med anerkendelse bemærker ESMA, at myndigheden endnu ikke har behandlet en ansøgning om anerkendelse fra et transaktionsregister i et tredjeland, men da der er mange lighedspunkter mellem procedurerne i henhold til EMIR og SFTR, mener ESMA, at både anerkendelsesgebyrer og de løbende tilsynsgebyrer for transaktionsregistre i tredjelande bør være identiske i henhold til begge forordninger.
            
            
               I lyset heraf og i betragtning af lighederne med anerkendelsen i henhold til EMIR foreslog ESMA at opretholde samme struktur og størrelse på gebyrerne som i henhold til EMIR. ESMA foreslog specifikt, at transaktionsregistre i tredjelande skal betale et gebyr for første anerkendelse bestående af to dele: 1) 20 000 EUR for behandling af ansøgningen om anerkendelse og 2) et beløb til dækning af omkostningerne ved at indgå en samarbejdsaftale, som anslås til 35 000 EUR. ESMA foreslog desuden, at i tilfælde af udvidelse af registreringen for anerkendelse, skal den første af gebyrets to dele (behandling af ansøgningen om anerkendelse) reduceres med 50 %, svarende til 10 000 EUR, på grundt af synergivirkningerne med registreringsprocessen i henhold til EMIR. ESMA foreslog, at den anden del skal forblive det samme i tilfælde af en udvidelse af anerkendelsen.
            
            
               For så vidt angår det løbende anerkendelsesgebyr foreslog ESMA, at dette skal fastsættes til 5 000 EUR i lighed med det løbende anerkendelsesgebyr i henhold til EMIR.
            
            
               Selv om markedsdeltagerne i store træk var enige i ESMA's forslag om, var de betænkelige ved, at skønnet over omkostningerne i forbindelse med vurdering af en tredjelandsordning og indgåelse af samarbejdsaftaler var sat for højt. ESMA fastholder imidlertid sit skøn, eftersom vurderingerne i henhold til SFTR og EMIR er forskellige, og det ikke er givet, at det er den samme tredjelandsmyndighed, der er ansvarlig for tilsynet med transaktionsregistre for derivater og SFT'er, og der derfor ingen grund er til at antage, at der vil fremkomme synergivirkninger fra en mindre tilsynsmæssig indsats, som ville kunne berettige, at gebyrerne nedsættes. 
            
            
               Betalings- og godtgørelsesbestemmelser 
            
            
               Eftersom gebyrerne skal dække ESMA's omkostninger, foreslår ESMA, at registreringsgebyrerne skal betales fuldt ud, når ansøgningen indgives. For at undgå useriøse ansøgninger foreslår ESMA, at der ikke bør være mulighed for at trække en ansøgning tilbage.
            
            
               I tillæg foreslår ESMA, at de årlige tilsynsgebyrer ligesom i henhold til EMIR skal betales i to rater. Første rate skal således betales den 28. februar hvert år. Imidlertid foreslår ESMA at ændre betalingsdatoen for anden rate fra den 31. august til den 31. oktober for bedre at kunne tage højde for eventuelle uforudsete ansøgninger om registrering eller anerkendelse. Hovedparten af respondenterne gjorde ikke indsigelse mod denne tilgang.
            
            
               Endelig foreslår ESMA, at alle gebyrer skal opkræves af ESMA, som vil godtgøre de udgifter, der afholdes af de nationale myndigheder som følge af udførelsen af tilsynsopgaver, som ESMA har delegeret til dem. Respondenterne støttede ESMA's forslag.
            
            
               Denne forordning følger de foranstaltninger, som ESMA har foreslået i sin tekniske rådgivning.
            
            
               3.1.Analyse af omkostninger og fordele
            
            
               Registrering af transaktionsregistre og anerkendelse af transaktionsregistre i tredjelande samt deres løbende tilsyn af ESMA og de nationale myndigheder indebærer tilsynsomkostninger. I henhold til SFTR skal transaktionsregistrene dække disse omkostninger i et omfang, der står i rimeligt forhold til deres omsætning. Der er sandsynlighed for, at transaktionsregistrene vil søge at overføre disse omkostninger, eller en stor del af dem, til de indberettende modparter via de gebyrer, som transaktionsregistrene opkræver.
            
            
               De samlede omkostninger til tilsyn med transaktionsregistre må forventes at være omtrent de samme som for transaktionsregistre, der opererer i henhold til EMIR, dvs. 2,5 mio. EUR (se ESMA's skøn ovenfor). Dette beløb er ikke ubetydeligt i forhold til transaktionsregistrenes samlede anslåede omkostninger til overholdelse, som Europe Economics
                  5
                anslår til mellem 3,4 og 6,5 mio. EUR i engangsomkostninger og mellem 1,6 og 2,1 mio. EUR i løbende årlige omkostninger pr. transaktionsregister. Men i betragtning af at transaktionsregistrene må forventes at ville overføre omkostningerne til de indberettende parter, bør de sammenlignes med de indberettende parters samlede omkostninger. Europe Economics anslår erhvervsgrenens samlede engangsomkostninger til at være i størrelsesordenen 151-198 mio. EUR og dens samlede løbende årlige omkostninger i størrelsesordenen 44-59 mio. EUR. Til sammenligning er ESMA's årlige tilsynsomkostninger på 2,5 mio. EUR mere beskedne.
            
            
               Disse omkostninger vil under alle omstændigheder blive opvejet af fordelene ved øget gennemsigtighed og ved, at tilsynsmyndighederne får regelmæssige og detaljerede oplysninger om SFT-markedet. Sådanne oplysninger vil give tilsynsmyndighederne mulighed for at overvåge og opdage fremkomsten af systemiske risici, der hidrører fra opbygningen af gearing, løbetidsændring og omdannelse af likviditet uden for det konventionelle banksystem, og at træffe forebyggende foranstaltninger, hvis det skulle blive nødvendigt.
            
         
         
            
               3.2.Proportionalitetsprincippet
            
            
               Denne forordning fastsætter gebyrer for transaktionsregistre, med angivelse af gebyrernes art, gebyrernes størrelse og betalingsmåden. Gebyrerne har til formål fuldt ud at dække ESMA's omkostninger i forbindelse med tilsyn med transaktionsregistre, uden at der opstår væsentlige underskud eller overskud. Gebyrerne er kalibreret således, at dette mål opfyldes, og de er derfor forholdsmæssige.
            
            
               På baggrund heraf sikrer denne forordning en anvendelse af bestemmelserne i SFTR, der er i overensstemmelse med proportionalitetsprincippet.
            
            
               3.3.Nærhedsprincippet
            
            
               Formålet med denne forordning er at præcisere de typer af gebyrer og de beløb, som transaktionsregistre skal betale til ESMA for at dække de tilsynsomkostninger, som ESMA har.
            
            
               Medlemsstaterne kan ikke selv træffe sådanne foranstaltninger, fordi disse gebyrer skal fastsættes på en ensartet måde i hele EU for at sikre en fair fordeling af omkostningerne mellem transaktionsregistre samt lige konkurrencevilkår i EU. Denne forordning supplerer SFTR, samtidig med at proportionalitetsprincippet overholdes, og den er derfor i overensstemmelse med nærhedsprincippet.
            
            
               4.JURIDISKE ASPEKTER AF DEN DELEGEREDE RETSAKT
            
            
               Kapitel I i den foreslåede forordning om gebyrer indeholder de generelle bestemmelser, nærmere bestemt:
            
            
               ·I artikel 1 beskrives de omkostninger, som gebyrerne skal dække. Forslaget indebærer ikke yderlige omkostninger til personale.
            
            
               ·I artikel 2 defineres beregningen af transaktionsregistres omsætning, på grundlag af hvilken tilsynsgebyrerne opkræves.
            
            
               ·I artikel 3 gives der mulighed for at tage niveauet for gebyrerne op til revision i tilfælde af væsentlige og tilbagevendende overskud eller underskud.
            
            
               Kapital II vedrører de typer gebyrer, der skal opkræves af transaktionsregistre i henhold til SFTR.
            
            
               ·Artikel 4 indeholder en opregning af de gebyrer, der skal betales.
            
            
               ·I artikel 5 præciseres det engangsgebyr, der opkræves ved registrering og udvidelse af en registrering, og som afspejler ESMA's udgifter, der er nødvendige for at behandle en ansøgning om registrering eller udvidelse af en registrering.
            
            
               ·Artikel 6 omhandler det årlige tilsynsgebyr, der skal opkræves, og som dækker ESMA's omkostninger i forbindelse med det løbende tilsyn. Der indføres et minimumstilsynsgebyr til at dække faste administrative omkostninger i forbindelse med tilsynet.
            
            
               ·Artikel 7 omhandler de anerkendelsesgebyrer, der skal opkræves over for transaktionsregistre i tredjelande.
            
            
               I kapitel III fastsættes de nærmere bestemmelser om betaling og eventuel tilbagebetaling af gebyrer, nærmere bestemt:
            
            
               ·I artikel 8 beskrives de generelle betalingsbetingelser. Betalingerne skal foretages i euro. Det fastlægges også, at der ved for sen betaling skal betales tvangsbøder dagligt.
            
            
               ·Artikel 9 vedrører betalingen af registreringsgebyrer; disse skal betales fuldt ud ved ansøgningen om registrering.
            
            
               ·Artikel 10 vedrører betalingen af de årlige tilsynsgebyrer, der skal betales i to rater (februar og oktober hvert år).
            
         
         
            
               ·Artikel 11 vedrører betalingen af anerkendelsesgebyrer; disse skal betales fuldt ud ved ansøgningen om anerkendelse og i februar hvert år for så vidt angår det årlige tilsynsgebyr.
            
            
               ·Artikel 12 vedrører refusion af de udgifter, som de kompetente myndigheder har haft ved udførelsen af de opgaver, som de har fået delegeret af ESMA i henhold til SFTR. 
            
            
               Kapitel IV indeholder overgangsbestemmelser og afsluttende bestemmelser:
            
            
               ·I artikel 13 fastsættes det, hvordan de foreløbige tilsynsgebyrer for det første år skal beregnes og betales af transaktionsregistre.
            
            
               ·I artikel 14 angives betalingsbetingelserne for registreringsgebyrer og gebyrer for transaktionsregistre i tredjelande i 2019.
            
            
               ·I artikel 15 fastsættes det årlige tilsynsgebyr for 2020, der skal betales af transaktionsregistre, der registreres i 2019.
            
            
               ·I artikel 16 angives retsaktens ikrafttrædelsesdato. 
            
            
               I bilaget til den delegerede forordning præciseres beregningsmetoden og betalingsbetingelserne for de foreløbige tilsynsgebyrer for det første år, som er defineret i artikel 13.
            
            
               KOMMISSIONENS DELEGEREDE FORORDNING (EU) …/…
            
            
               af 13.12.2018
            
            
               om supplerende regler til Europa-Parlamentets og Rådets forordning (EU) 2015/2365 for så vidt angår gebyrer, som Den Europæiske Værdipapir- og Markedstilsynsmyndighed (ESMA) pålægger transaktionsregistre
            
            
               (EØS-relevant tekst)
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) 2015/2365 af 25. november 2015 om gennemsigtighed af værdipapirfinansieringstransaktioner og vedrørende genanvendelse samt om ændring af forordning (EU) nr. 648/2012
                  6
               , særlig artikel 11, stk. 2, og
            
            
               ud fra følgende betragtninger:
            
            
               (1)I henhold til artikel 62 i Europa-Parlamentets og Rådets forordning (EU) nr. 1095/2010
                  7
                består Den Europæiske Værdipapir- og Markedstilsynsmyndigheds (ESMA) indtægter af gebyrer til ESMA i de tilfælde, der er nærmere omhandlet i EU-lovgivningen, samt bidrag fra de nationale offentlige myndigheder og et tilskud fra Unionen.
            
            
               (2)Transaktionsregistre, der er etaberet i Unionen, bør pålægges et registreringsgebyr for at dække ESMA's omkostninger i forbindelse med behandlingen af registreringsansøgningen. 
            
            
               (3)ESMA's omkostninger i forbindelse med behandling af registreringsansøgningen vil være højere, hvis transaktionsregistret yder accessoriske tjenester. Leveringen af sådanne accessoriske tjenester er en indikator for høj forventet omsætning og for de øgede omkostninger forbundet med vurderingen af registreringsansøgningen. I forbindelse med opkrævning af registreringsgebyrer bør transaktionsregistre derfor inddeles i to forskellige kategorier for forventet samlet omsætning (nemlig høj og lav forventet samlet omsætning), for hvilke der bør gælde forskellige registreringsgebyrer, afhængigt af om de har til hensigt at yde accessoriske tjenester.
            
            
               (4)Såfremt et transaktionsregister, der allerede er registreret i henhold til Europa-Parlamentets og Rådets forordning (EU) nr. 648/2012
                  8
               , ansøger om udvidelse af en registrering, vil de udgifter, der er nødvendige for en korrekt vurdering og behandling af ansøgningen, være lavere end for en ny registrering, eftersom ESMA allerede vil være i besiddelse af de relevante oplysninger om det ansøgende transaktionsregister. Det ansøgende transaktionsregister bør derfor betale et nedsat gebyr. Såfremt et transaktionsregister, der ikke allerede er registreret i henhold til forordning (EU) nr. 648/2012, indgiver ansøgninger om registrering i henhold til både forordning (EU) nr. 648/2012 og forordning (EU) 2015/2365 samtidig, vil de udgifter, der er nødvendige for en korrekt vurdering og behandling af ansøgningen, også være lavere på grund af synergivirkningerne ved at behandle samme type dokumenter ved én og samme lejlighed. Ved samtidigt indgivne ansøgninger bør transaktionsregistret betale fuldt registreringsgebyr i henhold til forordning (EU) nr. 648/2012 og nedsat gebyr for udvidelse af en registrering i henhold til forordning (EU) 2015/2365.
            
         
         
            
               (5)Hvis et transaktionsregister efter at være blevet registreret begynder at tilbyde accessoriske tjenester og derved kommer op i en højere kategori for forventet samlet omsætning, bør transaktionsregistret betale forskellen mellem det oprindelige registreringsgebyr og det registreringsgebyr, der svarer til den nye kategori for forventet samlet omsætning. Hvis et transaktionsregister derimod efter at være blevet registreret ophører med at tilbyde accessoriske tjenester, bør transaktionsregistret ikke få gebyrerne tilbagebetalt fra ESMA, eftersom de udgifter, der er nødvendige for at vurdere ansøgningen fra et transaktionsregister med høj omsætning, vil være brugt i forbindelse med registreringen.
            
            
               (6)For at modvirke ubegrundede ansøgninger bør registreringsgebyrer ikke tilbagebetales, hvis en ansøger trækker sin ansøgning tilbage under registreringsproceduren, eller hvis registrering nægtes.
            
            
               (7)For at sikre en effektiv anvendelse af ESMA's budget og samtidig lette den finansielle byrde for medlemsstaterne og Unionen er det nødvendigt at sikre, at transaktionsregistre som minimum betaler alle omkostningerne i forbindelse med tilsynet med dem. Tilsynsgebyrerne bør fastsættes på et niveau, der forhindrer, at der opstår en væsentlig akkumulering af underskud eller overskud i forbindelse med aktiviteter i tilknytning til transaktionsregistre. I tilfælde af underskud bør ESMA ikke inddrive underskuddet fra transaktionsregistrene. I tilfælde af væsentlige underskud bør ESMA undersøge de tilgrundliggende årsager hertil og ændre sine proforma-tilsynsomkostninger for næste budgetperiode. I tilfælde af overskud bør de overskydende gebyrer ikke tilbagebetales til transaktionsregistrene.
            
            
               (8)For at sikre en rimelig og klar fordeling af gebyrerne, som samtidig afspejler den faktiske administrative indsats, der kræves for hver tilsynsbelagt enhed, bør tilsynsgebyret beregnes på grundlag af den omsætning, som transaktionsregistrets hovedaktiviteter og accessoriske tjenester genererer. Med henblik på beregning af den relevante omsætning er det nødvendigt at skelne mellem accessoriske tjenester med direkte tilknytning til leveringen af kerneydelser i form af central indsamling og opbevaring af optegnelser over værdipapirfinansieringstransaktioner (SFT'er) i henhold til forordning (EU) 2015/2365, f.eks. långivning via mellemled og forvaltning af sikkerhedsstillelse eller tjenesteydelser med direkte tilknytning til central indsamling og opbevaring af optegnelser over SFT'er og derivater, såsom trade matching, handelsbekræftelse, værdiansættelse af sikkerhedsstillelse og indberetning fra tredjepart. De tilsynsgebyrer, der pålægges et transaktionsregister, bør svare til det pågældende transaktionsregisters aktiviteter sammenlignet med alle registrerede og tilsynsunderlagte transaktionsregistres aktiviteter i et givet år.  Da der er en række faste administrative omkostninger forbundet med tilsynet med transaktionsregistre, bør der imidlertid fastsættes et årligt minimumstilsynsgebyr. Dette beløb påvirkes ikke af betaling af tilsynsgebyrer i henhold til forordning (EU) nr. 648/2012.
            
            
               (9)Der bør fastsættes bestemmelser om gebyrer, der skal pålægges transaktionsregistre i tredjelande, når disse ansøger om anerkendelse i Unionen i henhold til forordning (EU) 2015/2365, til dækning af udgifterne til anerkendelse og de årlige administrative tilsynsomkostninger. I denne henseende bør anerkendelsesgebyret indbefatte to dele, nemlig de udgifter, der er nødvendige for, at ESMA kan behandle ansøgningen om anerkendelse fra et sådant transaktionsregister fra et tredjeland, jf. artikel 19, stk. 4, i nævnte forordning, og de udgifter, der er nødvendige for at indgå samarbejdsordninger med de kompetente myndigheder i det tredjeland, hvor det ansøgende transaktionsregister er registreret, i henhold til artikel 20 i nævnte forordning. Omkostningerne i forbindelse med indgåelsen af samarbejdsordninger bør deles mellem anerkendte transaktionsregistre i samme tredjeland. Endvidere bør transaktionsregistre i tredjelande pålægges et årligt tilsynsgebyr.
            
            
               (10)Såfremt et transaktionsregister fra et tredjeland, der allerede er anerkendt i henhold til forordning (EU) nr. 648/2012, ansøger om udvidelse af en registrering, burde omkostningerne for at behandle ansøgningen, være lavere end omkostningerne for en ny ansøgning på grund af synergivirkningerne mellem ordningerne under henholdsvis forordning (EU) nr. 648/2012 og forordning (EU) 2015/2365. Den del af anerkendelsesgebyret, der er forbundet med behandling af ansøgningen, bør derfor sænkes. På den anden side indebærer omkostningerne ved at indgå en samarbejdsaftale særlige omkostninger i forbindelse med overholdelse af forordning (EU) 2015/2365. Den del af anerkendelsesgebyret, der er forbundet med samarbejdsaftaler, bør derfor være uafhængig af eksistensen af samarbejdsaftaler i henhold til forordning (EU) nr. 648/2012.
            
            
               (11)De tilsynsfunktioner, som ESMA varetager over for anerkendte transaktionsregistre i tredjelande, vedrører hovedsagelig gennemførelsen af samarbejdsordninger, herunder effektiv udveksling af data mellem de relevante myndigheder. Omkostningerne ved disse funktioner bør dækkes af de årlige tilsynsgebyrer, der pålægges anerkendte transaktionsregistre. Da disse omkostninger vil være meget lavere end de omkostninger, som ESMA afholder i forbindelse med direkte tilsyn med registrerede transaktionsregistre i Unionen, bør tilsynsgebyrerne for anerkendte transaktionsregistre være væsentligt lavere end det minimumstilsynsgebyr, der pålægges registrerede transaktionsregistre, som ESMA fører direkte tilsyn med. 
            
            
               (12)De nationale kompetente myndigheder afholder udgifter i forbindelse med udførelsen af arbejde i henhold til forordning (EU) 2015/2365, og som følge af en eventuel delegering af opgaver fra ESMA til kompetente nationale myndigheder i medfør af artikel 74 i forordning (EU) nr. 648/2010 og i overensstemmelse med artikel 9, stk. 1, i forordning (EU) 2015/2365. De gebyrer, som ESMA pålægger transaktionsregistre, bør også dække disse udgifter. For at undgå, at de kompetente myndigheder lider tab eller opnår overskud ved udførelse af delegerede opgaver, eller når de yder bistand til ESMA, bør ESMA godtgøre de faktiske udgifter, som den nationale kompetente myndighed har afholdt. 
            
            
               (13)Da der kun vil være begrænsede data til rådighed vedrørende et transaktionsregisters aktiviteter i det første år, det er registreret, bør der beregnes et foreløbigt tilsynsgebyr på grundlag af et skøn over de udgifter, der er nødvendige for at føre tilsyn med et transaktionsregister i dets første år. Der bør ved den nøjagtige beregning af gebyret tages hensyn til transaktionsregistrets registreringsdato og til startdatoen for den indberetningspligt, der er omhandlet i artikel 4, stk. 1, i forordning (EU) 2015/2365, med henblik på at afspejle den nøjagtige grad af tilsyn fra ESMA. Hvis et transaktionsregisters lovpligtige indberetning først begynder i året efter dets registrering, bør det foreløbige tilsynsgebyr for registreringsåret beregnes på grundlag af registreringsgebyret. Dette skyldes, at de udgifter, der er nødvendige for at føre tilsyn med et transaktionsregister, som endnu ikke har påbegyndt sin indberetning, er at sammenligne med de udgifter, der nødvendige for at vurdere registreringsansøgningen. Afhængigt af tidsrummet fra registreringsdatoen frem til udgangen af det pågældende år, tilpasses beløbet pro rata ud fra den antagelse, at en registreringsprocedure normalt tager 150 arbejdsdage. Hvis et transaktionsregisters lovpligtige indberetning begynder i de første seks måneder af året for dets registrering, bør det foreløbige tilsynsgebyr beregnes på grundlag af den relevante omsætning, der afspejler transaktionsregistrets handelsindtægter i det første halvår. Hvis et transaktionsregisters lovpligtige indberetning begynder i de sidste seks måneder af året for dets registrering, bør det foreløbige tilsynsgebyr beregnes på grundlag af transaktionsregistrets registreringsgebyr. Dette skyldes, at der kun findes begrænsede data til rådighed for at kunne gøre brug af den relevante omsætning.
            
            
               (14)Transaktionsregistre, der registreres i 2019, vil ikke begynde at levere indberetningstjenester før udgangen af 2019, og deres aktivitetsniveau i 2019 må forventes at være meget tæt på nul. Deres årlige tilsynsgebyr for 2020 bør derfor beregnes på grundlag af deres relevante omsætning i første halvdel af 2020.
            
            
               (15)Denne forordning bør danne grundlag for ESMA's ret til at opkræve gebyrer af transaktionsregistre —
            
            
               VEDTAGET DENNE FORORDNING:
            
            
               KAPITEL I
                  Almindelige bestemmelser
            
            
               Artikel 1
            
            
               Dækning af de fulde tilsynsomkostninger
            
            
               De gebyrer, som transaktionsregistre pålægges, skal dække:
            
            
               a)alle omkostninger forbundet med registrering af og tilsyn med transaktionsregistre, som af varetages af ESMA i henhold til forordning (EU) 2015/2365, herunder omkostninger i forbindelse med anerkendelse af transaktionsregistre samt udgifter som følge af udvidelse af en registrering eller udvidelse af anerkendelse af transaktionsregistre, som allerede er registreret eller anerkendt i henhold til forordning (EU) nr. 648/2012
            
            
               b)alle omkostninger i forbindelse med godtgørelse til de nationale kompetente myndigheder, der har udført arbejde i henhold til forordning (EU) 2015/2365, og som følge af en eventuel delegering af opgaver i medfør af artikel 74 i forordning (EU) nr. 648/2012 og i overensstemmelse med artikel 9 i forordning (EU) 2015/2365.
            
            
               Artikel 2
            
            
               Relevant omsætning
            
         
         
            
               1.Kun transaktionsregistre, der er registreret i henhold til forordning (EU) 2015/2365, skal opbevare reviderede regnskaber med henblik på denne forordning, hvori der sondres mellem mindst følgende:
            
            
               a)indtægter fra leveringen af kerneydelser i form af central indsamling og opbevaring af optegnelser over SFT'er i henhold til forordning (EU) 2015/2365
            
            
               b)indtægter fra leveringen af accessoriske tjenester med direkte tilknytning til central indsamling og opbevaring af optegnelser over SFT'er i henhold til forordning (EU) 2015/2365. 
            
            
               Et transaktionsregisters relevante indtægter fra leveringen af accessoriske tjenester i et givet år (n) er de indtægter fra tjenester, der er defineret i litra b).
            
            
               2.Transaktionsregistre, der er registreret i henhold til både forordning (EU) 2015/2365 og forordning (EU) nr. 648/2012, skal opbevare reviderede regnskaber med henblik på denne forordning, hvori der sondres mellem mindst følgende:
            
            
               a)indtægter fra leveringen af kerneydelser i form af central indsamling og opbevaring af optegnelser over SFT'er i henhold til forordning (EU) 2015/2365
            
            
               b)indtægter fra leveringen af kerneydelser i form af central indsamling og opbevaring af optegnelser over derivater i henhold til forordning (EU) nr. 648/2012
            
            
               c)indtægter fra leveringen af accessoriske tjenester med direkte tilknytning til central indsamling og opbevaring af optegnelser over SFT'er i henhold til forordning (EU) 2015/2365
            
            
               d)indtægter fra leveringen af accessoriske tjenester med direkte tilknytning både til central indsamling og opbevaring af optegnelser over SFT'er i henhold til forordning (EU) 2015/2365 og til central indsamling og opbevaring af optegnelser over derivater i henhold til forordning (EU) nr. 648/2012.
            
            
               Et transaktionsregisters relevante indtægter fra leveringen af accessoriske tjenester i et givet år (n) er summen af 
            
            
               –de indtægter, der er omhandlet i litra c), og 
            
            
               –en del af de indtægter, der er omhandlet i litra d). 
            
            
               Den del af indtægterne, der er omhandlet i litra d), skal være lig med de indtægter, der er omhandlet i litra a), divideret med summen af 
            
            
               –de indtægter, der er omhandlet i litra a), og 
            
            
               –de indtægter, der er omhandlet i litra b).
            
            
               3.Et transaktionsregisters relevante omsætning i et givet år (n) er summen af 
            
            
               –dets indtægter fra leveringen af kerneydelser i form af central indsamling og opbevaring af optegnelser over SFT'er i henhold til forordning (EU) 2015/2365 på grundlag af de reviderede regnskaber for det foregående år (n-1) og 
            
            
               –dets relevante indtægter fra leveringen af accessoriske tjenester, som defineret i henhold til stk. 1 og 2, på grundlag af de reviderede regnskaber for det foregående år (n-1) 
            
            
               divideret med summen af 
            
            
               –alle registrerede transaktionsregistres samlede indtægter fra leveringen af kerneydelser i form af central indsamling og opbevaring af optegnelser over SFT'er i henhold til forordning (EU) 2015/2365 på grundlag af de reviderede regnskaber for det foregående år (n-1) og 
            
         
         
            
               –alle registrerede transaktionsregistres samlede relevante indtægter fra leveringen af accessoriske tjenester, som defineret i henhold til stk. 1 og 2, på grundlag af de reviderede regnskaber for det foregående år (n-1).
            
            
               Den relevante omsætning for et givet transaktionsregister (TRi i nedenstående formel) beregnes dermed som følger: 
            
            
            
            
               hvor "SFT revenue" = indtægter fra leveringen af SFT-kerneydelser + relevante indtægter fra leveringen af accessoriske tjenester.
            
            
               4.Hvis transaktionsregistret ikke har udøvet virksomhed i hele det foregående år (n-1), beregnes dets relevante omsætning skønsmæssigt efter formlen i stk. 3 ved for transaktionsregistret at ekstrapolere den værdi, der er beregnet for det antal måneder, i hvilket transaktionsregistret udøvede virksomhed i året (n-1), i forhold til hele året (n-1). 
            
            
               Artikel 3
            
            
               Justering af gebyrer
            
            
               De gebyrer, der pålægges transaktionsregistre til dækning af ESMA's aktiviteter, bør fastsættes på et niveau, der forhindrer, at der opstår en væsentlig akkumulering af underskud eller overskud.
            
            
               Hvis der forekommer et tilbagevendende væsentligt overskud eller underskud, ændrer Kommissionen gebyrernes niveau. 
            
            
            
               KAPITEL II
                  Gebyrer
            
            
               Artikel 4
            
            
               Typer af gebyrer
            
            
               1.Transaktionsregistre, der er etableret i Unionen, og som ansøger om registrering i henhold til artikel 5, stk. 1, i forordning (EU) 2015/2365, pålægges følgende typer gebyrer:
            
            
               a)gebyrer for registrering og udvidelse af registrering i henhold til artikel 5
            
            
               b)årlige tilsynsgebyrer i henhold til artikel 6. 
            
            
               2.Transaktionsregistre, der er etableret i tredjelande, og som ansøger om anerkendelse i henhold til artikel 19, stk. 4, i forordning (EU) 2015/2365, pålægges følgende typer gebyrer:
            
            
               a)gebyrer for anerkendelse eller udvidelse af registrering i henhold til artikel 7, stk. 1 og 2
            
            
               b)årlige tilsynsgebyrer for anerkendte transaktionsregistre i henhold til artikel 7, stk. 3.
            
         
         
            
               Artikel 5
            
            
               Registreringsgebyr og gebyr for udvidelse af registrering
            
            
               1.Det registreringsgebyr, der pålægges hvert enkelt ansøgende transaktionsregister, skal afspejle de udgifter, der er nødvendige for en korrekt vurdering og behandling af ansøgningen om registrering eller udvidelse af en registrering, under hensyntagen til de tjenesteydelser, der vil blive leveret af transaktionsregistret, herunder eventuelle accessoriske tjenester.
            
            
               2.Et transaktionsregister anses for at yde accessoriske tjenester i følgende tilfælde:
            
            
               a)hvis det selv yder accessoriske tjenester 
            
            
               b)hvis en enhed, der tilhører samme gruppe som transaktionsregistret, yder accessoriske tjenester
            
            
               c)hvis en enhed, med hvilken transaktionsregistret har indgået en aftale om samarbejde om ydelse af tjenester som led i handels- eller efterhandelskæden eller på dette forretningsområde, yder accessoriske tjenester. 
            
            
               3.Hvis et transaktionsregister ikke yder accessoriske tjenester, som omhandlet i stk. 2, anses det pågældende transaktionsregister for at have en lav forventet samlet omsætning, og det skal betale et registreringsgebyr på 65 000 EUR. 
            
            
               4.Hvis et transaktionsregister yder accessoriske tjenester, som omhandlet i stk. 2, anses det pågældende transaktionsregister for at have en høj forventet samlet omsætning, og det skal betale et registreringsgebyr på 100 000 EUR. 
            
            
               5.Hvis et transaktionsregister, der ansøger om registrering, allerede er blevet registreret i henhold til afsnit VI, kapitel 1, i forordning (EU) nr. 648/2012, skal transaktionsregistret betale et gebyr for udvidelse af en registrering:
            
            
               a)transaktionsregistre, der yder accessoriske tjenester som omhandlet i stk. 2, skal betale et gebyr på 50 000 EUR
            
            
               b)transaktionsregistre med lav forventet samlet omsætning, som ikke yder accessoriske tjenester som omhandlet i stk. 2, skal betale et gebyr på 32 500 EUR
            
            
               6.Hvis et transaktionsregister, der ikke allerede er registreret i henhold til forordning (EU) nr. 648/2012, indgiver ansøgninger om registrering i henhold til både forordning (EU) nr. 648/2012 og forordning (EU) 2015/2365 samtidig, skal det betale fuldt registreringsgebyr i henhold til forordning (EU) nr. 648/2012 samt gebyr for udvidelse af en registrering i henhold til stk. 5.
            
            
               7.Hvis der sker en væsentlig ændring af betingelserne for registrering, som omhandlet i artikel 5, stk. 4, i forordning (EU) 2015/2365, som medfører, at transaktionsregistret i henhold til stk. 4, 5 og 6 skal betale et højere registreringsgebyr end det oprindelig betalte, pålægges transaktionsregistret at betale forskellen mellem det oprindelig betalte registreringsgebyr og det højere registreringsgebyr, som den væsentlige ændring medfører.
            
            
               Artikel 6
            
            
               Årlige tilsynsgebyrer for registrerede transaktionsregistre og for transaktionsregistre, som får udvidet deres registrering 
            
            
               1.Et registreret transaktionsregister pålægges et årligt tilsynsgebyr.
            
            
               2.Det samlede årlige tilsynsgebyr og det årlige tilsynsgebyr for et givet transaktionsregister for et givet år (n) beregnes som følger:
            
            
               a)det samlede årlige tilsynsgebyr for et givet år (n) er det overslag over udgifter til tilsyn med transaktionsregistres aktiviteter i henhold til forordning (EU) 2015/2365, der indgår i ESMA's budget for det pågældende år
            
            
               b)et transaktionsregisters årlige tilsynsgebyr for et givet år (n) er det samlede årlige tilsynsgebyr, som fastsættes i henhold til litra a), fordelt mellem alle de transaktionsregistre, der registreres i året n-1, i forhold til deres relevante omsætning beregnet i henhold til artikel 2, stk. 3.
            
         
         
            
               3.Et transaktionsregister, der ansøger om registrering eller udvidelse af registrering i henhold til artikel 5, stk. 5, i forordning (EU) 2015/2365, må under ingen omstændigheder betale et årligt tilsynsgebyr på under 30 000 EUR.
            
            
               Artikel 7
            
            
               Gebyrer, der pålægges transaktionsregistre i tredjelande
            
            
               1.Et transaktionsregister, der ansøger om anerkendelse i henhold til artikel 19, stk. 4, litra a), i forordning (EU) 2015/2365, betaler et anerkendelsesgebyr, der beregnes som summen af følgende:
            
            
               a)20 000 EUR 
            
            
               b)det beløb, der fremkommer ved at fordele 35 000 EUR mellem det samlede antal transaktionsregistre fra det samme tredjeland, der enten er anerkendt af ESMA, eller som har ansøgt om anerkendelse, men endnu ikke er blevet anerkendt.
            
            
               2.Et transaktionsregister, der ansøger om udvidelse af registrering i henhold til artikel 19, stk. 4, litra b), i forordning (EU) 2015/2365, betaler et anerkendelsesgebyr, der beregnes som summen af 10 000 EUR plus det beløb, der fremkommer ved beregningen i stk. 1, litra b).
            
            
               3.Et transaktionsregister, der er anerkendt i henhold til artikel 19, stk. 3, i forordning (EU) 2015/2365, betaler et årligt tilsynsgebyr på 5 000 EUR. 
            
            
            
               KAPITEL III
                  Betalings- og godtgørelsesbestemmelser
            
            
               Artikel 8
            
            
               Generelle betalingsbetingelser
            
            
               1.Alle gebyrer betales i euro. Gebyrerne betales som anført i artikel 9, 10 og 11. 
            
            
               2.Forsinkede betalinger medfører krav om betaling af en tvangsbøde på 0,1 % af det skyldige beløb pr. dag.
            
            
               Artikel 9
            
            
               Betaling af registreringsgebyrer
            
            
               1.Det i artikel 5 omhandlede registreringsgebyr betales fuldt ud, når transaktionsregistret indgiver sin ansøgning om registrering i henhold til artikel 5, stk. 5, i forordning (EU) 2015/2365.
            
            
               2.Registreringsgebyrer godtgøres ikke, hvis et transaktionsregister trækker sin ansøgning om registrering tilbage, før ESMA har vedtaget en begrundet afgørelse om registrering eller om nægtelse af registrering, eller hvis registrering nægtes. 
            
            
               Artikel 10
            
            
               Betaling af årlige tilsynsgebyrer
            
         
         
            
               1.Det i artikel 6 omhandlede årlige tilsynsgebyr for et givet år betales i to rater.
            
            
               Første rate forfalder den 28. februar i samme år og fastsættes til fem sjettedele af det skønsmæssigt beregnede årlige tilsynsgebyr. Hvis de relevante tal for omsætningen beregnet i henhold til artikel 2 endnu ikke foreligger, beregnes omsætningen på grundlag af den seneste relevante omsætning som beregnet efter artikel 2.
            
            
               Anden rate forfalder den 31. oktober. Anden rate er det årlige tilsynsgebyr beregnet i henhold til artikel 6 minus første rate.
            
            
               2.ESMA sender opkrævninger for raterne til transaktionsregistrene senest 30 dage før respektive betalingsdato.
            
            
               Artikel 11
            
            
               Betaling af gebyrer, der pålægges transaktionsregistre i tredjelande
            
            
               1.De i artikel 7, stk. 1 og stk. 2, omhandlede anerkendelsesgebyrer betales fuldt ud, når transaktionsregistret indgiver sin ansøgning om anerkendelse i henhold til artikel 19, stk. 4, i forordning (EU) 2015/2365. Disse gebyrer godtgøres ikke. 
            
            
               2.Hver gang der indgives en ny ansøgning om anerkendelse af et transaktionsregister fra et tredjeland i henhold til artikel 19, stk. 4, i forordning (EU) 2015/2365, omberegner ESMA det i artikel 7, stk. 1, litra b), omhandlede beløb.  
            
            
               Forskellen mellem det beløb, der opkræves i henhold til artikel 7, stk. 1, litra b), og det beløb, der fremkommer ved omberegningen, godtgør ESMA ligeligt blandt de allerede anerkendte transaktionsregistre fra samme tredjeland. Forskellen godtgøres enten ved direkte betaling eller ved nedsættelse af de gebyrer, der pålægges det følgende år. 
            
            
               3.Det årlige tilsynsgebyr for et anerkendt transaktionsregister forfalder ved udgangen af februar måned hvert år. ESMA sender en opkrævning til et anerkendt transaktionsregister senest 30 dage før denne dato. 
            
            
               Artikel 12
            
            
               Godtgørelse til kompetente myndigheder
            
            
               1.Kun ESMA kan pålægge transaktionsregistre gebyrer for registrering, udvidelse af registrering, tilsyn og anerkendelse i medfør af denne forordning. 
            
            
               2.ESMA yder godtgørelse til nationale kompetente myndigheder for faktiske udgifter, der afholdes i forbindelse med udførelsen af arbejde i henhold til forordning (EU) 2015/2365, og som følge af en eventuel delegering af opgaver fra ESMA til kompetente nationale myndigheder i medfør af artikel 74 i forordning (EU) nr. 648/2012 og i overensstemmelse med artikel 9, stk. 1, i forordning (EU) 2015/2365.
            
            
            
               KAPITEL IV
                  Overgangsbestemmelser og afsluttende bestemmelser
            
            
               Artikel 13
            
            
               Beregning af foreløbige tilsynsgebyrer
            
            
               1.Hvis den indberetningspligt, der er omhandlet i artikel 4, stk. 1, i forordning (EU) 2015/2365, i overensstemmelse med nævnte forordnings artikel 33, stk. 2, litra a), begynder i året efter et transaktionsregisters registrering i henhold til artikel 5, stk. 5, i forordning (EU) 2015/2365, betaler transaktionsregistret det år, hvor det bliver registreret, et foreløbigt tilsynsgebyr, som beregnes i overensstemmelse med del 1 i bilaget.
            
            
               2.Hvis den indberetningspligt, der er omhandlet i artikel 4, stk. 1, i forordning (EU) 2015/2365, i overensstemmelse med nævnte forordnings artikel 33, stk. 2, litra a), begynder i de første seks måneder af året for et transaktionsregisters registrering i henhold til artikel 5, stk. 5, i forordning (EU) 2015/2365, betaler transaktionsregistret det år, hvor det bliver registreret, et foreløbigt tilsynsgebyr, som beregnes i overensstemmelse med del 2 i bilaget.
            
         
         
            
               3.Hvis den indberetningspligt, der er omhandlet i artikel 4, stk. 1, i forordning (EU) 2015/2365, i overensstemmelse med nævnte forordnings artikel 33, stk. 2, litra a), begynder i de sidste seks måneder af året for et transaktionsregisters registrering i henhold til artikel 5, stk. 5, i forordning (EU) 2015/2365, betaler transaktionsregistret det år, hvor det bliver registreret, et foreløbigt tilsynsgebyr, som beregnes i overensstemmelse med del 3 i bilaget.
            
            
               Artikel 14
            
            
               Betaling af registreringsgebyrer og gebyrer for transaktionsregistre i tredjelande i 2019
            
            
               1.Transaktionsregistre, der i 2019 ansøger om registrering i henhold til artikel 5, stk. 5, i forordning (EU) 2015/2365, betaler det i artikel 6 omhandlede registreringsgebyr fuldt ud ved indgivelsen af ansøgningen om registrering, dog tidligst 30 dage efter denne forordnings ikrafttræden.
            
            
               2.Transaktionsregistre i tredjelande, der i 2019 ansøger om anerkendelse i henhold til artikel 19, stk. 4, i forordning (EU) 2015/2365, betaler det i artikel 7, stk. 1 og 2, omhandlede gebyr for anerkendelse fuldt ud ved indgivelsen af ansøgningen, dog tidligst 30 dage efter denne forordnings ikrafttræden.
            
            
               3.Transaktionsregistre i tredjelande, der i 2019 anerkendes i henhold til artikel 19, stk. 3, i forordning (EU) 2015/2365, betaler et årligt tilsynsgebyr for 2019 i henhold til artikel 7, stk. 3, fuldt ud enten 60 dage efter ikrafttrædelsen af denne forordning eller 30 dage efter, at ESMA har meddelt transaktionsregistret afgørelsen om anerkendelse, som omhandlet i artikel 19, stk. 7, i forordning (EU) 2015/2365, hvis dette er senere.  
            
            
               Artikel 15
            
            
               Årligt tilsynsgebyr for 2020 for transaktionsregistre, der er registreret eller har fået udvidet deres registrering i 2019
            
            
               1.Transaktionsregistres tilsynsgebyr for 2020 er det samlede årlige tilsynsgebyr, som fastsættes i henhold til artikel 6, stk. 2, litra a), fordelt mellem alle de transaktionsregistre, der er registreret i 2019, i forhold til deres relevante omsætning beregnet i henhold til stk. 2.
            
            
               2.Med henblik på beregningen af det årlige tilsynsgebyr for 2020, som i overensstemmelse med artikel 6 pålægges et transaktionsregister, der er registreret i 2019 i medfør af artikel 5, stk. 5, i forordning (EU) 2015/2365, er transaktionsregistrets relevante omsætning summen af 
            
            
               –indtægterne fra leveringen af kerneydelser i form af central indsamling og opbevaring af optegnelser over SFT'er i perioden fra den 1. januar 2020 til den 30. juni 2020 og 
            
            
               –transaktionsregistrets relevante indtægter fra leveringen af accessoriske tjenester i overensstemmelse med artikel 2, stk. 1 og 2, i perioden fra den 1. januar 2020 til den 30. juni 2020 
            
            
               divideret med summen af 
            
            
               –samtlige registrerede transaktionsregistres samlede indtægter fra leveringen af kerneydelser i form af central indsamling og opbevaring af optegnelser over SFT'er i perioden fra den 1. januar 2020 til den 30. juni 2020 og 
            
            
               –samtlige registrerede transaktionsregistres relevante indtægter fra leveringen af accessoriske tjenester i overensstemmelse med artikel 2, stk. 1 og 2, i perioden fra den 1. januar 2020 til den 30. juni 2020. 
            
            
               3.Det årlige tilsynsgebyr for 2020 for transaktionsregistre, der er registreret i 2019, betales i to rater.
            
            
               Første rate forfalder den 28. februar 2020 og er af samme størrelse som det registreringsgebyr, som transaktionsregistret har betalt i 2019 i henhold til artikel 5.
            
            
               Anden rate forfalder den 31. oktober 2020. Anden rate er det årlige tilsynsgebyr beregnet i henhold til stk. 1 minus første rate. 
            
            
               Hvis det beløb, et transaktionsregister har betalt som første rate, er større end det årlige tilsynsgebyr beregnet i henhold til stk. 1, godtgør ESMA transaktionsregistret forskellen mellem det ved første rate betalte beløb og det årlige tilsynsgebyr beregnet i henhold til stk. 1.
            
            
               4.ESMA sender senest 30 dage før betalingsdatoen opkrævninger for raterne vedrørende det årlige tilsynsgebyr for 2020 til transaktionsregistre, der er registreret i 2019.
            
         
         
            
               5.Når de reviderede regnskaber for 2020 foreligger, indberetter transaktionsregistre, der er registreret i 2019, eventuelle ændringer til ESMA af den relevante omsætning beregnet i henhold til stk. 2 som følge af forskellen mellem de endelige data for perioden fra den 1. januar 2020 til den 30. juni 2020 og de foreløbige data, der lå til grund for beregningen i henhold til stk. 2.  
            
            
               Transaktionsregistre pålægges at betale forskellen mellem det årlige tilsynsgebyr for 2020, der faktisk er betalt i henhold til stk. 1, og det årlige tilsynsgebyr for 2020, der skal betales som følge af en eventuel ændring til den relevante omsætning som omhandlet i første afsnit. 
            
            
               ESMA sender opkrævninger for eventuelle yderligere betalinger, som omhandlet i foregående afsnit, senest 30 dage før de respektive betalingsdatoer.
            
            
               Artikel 16
            
            
               Ikrafttræden
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 13.12.2018.
            
            
               
                     På Kommissionens vegne
               
               
                     Formand
                     Jean-Claude JUNCKER
               
            
         
         
            
                  
                     (1)
                  
                        Kan tilgås på 
                  https://www.esma.europa.eu/press-news/consultations/technical-advice-commission-fees-trs-under-sftr-and-certain-amendments-fees
                   
               
               
                  
                     (2)
                  
                        Se Kommissionens delegerede forordning (EU) nr. 1003/2013 vedrørende de gebyrer, som ESMA pålægger transaktionsregistrene (EUT L 279 af 19.10.2013, s. 4).
               
               
                  
                     (3)
                  
                        Se Kommissionens delegerede forordning (EU) nr. 1003/2013 vedrørende de gebyrer, som ESMA pålægger transaktionsregistrene (EUT L 279 af 19.10.2013, s. 4).
               
               
                  
                     (4)
                  
                        Forordning (EF) nr. 1060/2009 om kreditvurderingsbureauer (EUT L 302 af 17.11.2009, s. 2).
               
               
                  
                     (5)
                  
                        Europe Economics' analyse af omkostninger og fordele for udkastet til tekniske standarder vedrørende værdipapirfinansieringstransaktioner er vedlagt som bilag til ESMA's endelige rapport om tekniske standarder i henhold til SFTR. Se afsnit 19.3 på 
                  https://www.esma.europa.eu/sites/default/files/library/esma70-708036281-82_2017_sftr_final_report_and_cba.pdf
                  .
               
               
                  
                     (6)
                  
                        EUT L 337 af 23.12.2015, s. 1. 
               
               
                  
                     (7)
                  
                        Europa-Parlamentets og Rådets forordning (EU) nr. 1095/2010 af 24. november 2010 om oprettelse af en europæisk tilsynsmyndighed (Den Europæiske Værdipapir- og Markedstilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/77/EF (EUT L 331 af 15.12.2010, s. 84).
               
               
                  
                     (8)
                  
                        Europa-Parlamentets og Rådets forordning (EU) nr. 648/2012 af 4. juli 2012 om OTC-derivater, centrale modparter og transaktionsregistre (EUT L 201 af 27.7.2012, s. 1).
               
            
      
    ---documentbreak--- 
      
         
         
            
               BILAG
            
            
               FORELØBIGE GEBYRER FOR FØRSTE ÅR
            
            
               Del 1
            
            
               Foreløbigt tilsynsgebyr for et transaktionsregisters registreringsår, hvis indberetningspligten begynder i det følgende år
            
            
               1.Transaktionsregistrets foreløbige tilsynsgebyr er det laveste af følgende:
            
            
               a)det registreringsgebyr, der i henhold til denne forordnings artikel 5 skal betales af transaktionsregistret
            
            
               b)det registreringsgebyr, der i henhold til denne forordnings artikel 5 skal betales af transaktionsregistret, multipliceret med forholdet mellem antal arbejdsdage fra dets registreringsdato til årets udgang og 150 arbejdsdage. 
            
            
               Beregningen foretages efter følgende formel:
            
            
               TR foreløbig tilsynsafgift = Min (registreringsgebyr, registreringsgebyr * koefficient)
            
            
               Koefficient = Tilsynsarbejdsdage i år 1
            
            
               150
            
            
               2.Det foreløbige tilsynsgebyr betales fuldt ud 60 dage efter ikrafttrædelsen af denne forordning eller 30 dage efter datoen for den underretning, der er omhandlet i artikel 8, stk. 1, i forordning (EU) 2015/2365, hvis dette er senere.
            
            
               Del 2
            
            
               Foreløbigt tilsynsgebyr for et transaktionsregisters registreringsår, hvis indberetningspligten begynder i de første seks måneder af samme år
            
            
               1.Transaktionsregistrets foreløbige tilsynsgebyr er det samlede årlige tilsynsgebyr, som fastsættes i henhold til denne forordnings artikel 6, stk. 2, litra a), fordelt mellem alle de transaktionsregistre, der er registreret i det pågældende år, i forhold til deres relevante omsætning beregnet i henhold til stk. 2.  
            
            
               2.Ved beregningen af det foreløbige tilsynsgebyr beregnes et transaktionsregisters relevante omsætning som summen af 
            
            
               –indtægterne fra leveringen af kerneydelser i form af central indsamling og opbevaring af optegnelser over SFT'er i perioden fra den 1. januar til den 30. juni i transaktionsregistrets registreringsår og 
            
            
               –transaktionsregistrets relevante indtægter fra leveringen af accessoriske tjenester i overensstemmelse med denne forordnings artikel 2, stk. 1 og 2, i perioden fra den 1. januar til den 30. juni i transaktionsregistrets registreringsår 
            
            
               divideret med samtlige registrerede transaktionsregistres samlede indtægter fra leveringen af kerneydelser i form af central indsamling og opbevaring af optegnelser over SFT'er og de relevante indtægter fra leveringen af accessoriske tjenester i overensstemmelse med denne forordnings artikel 2, stk. 1 og 2, i perioden fra den 1. januar til den 30. juni det pågældende år.
            
         
         
            
               3.Det foreløbige tilsynsgebyr betales i to rater.
            
            
               Første rate forfalder 30 dage efter datoen for den underretning, der er omhandlet i artikel 8, stk. 1, i forordning (EU) 2015/2365, og beløber sig til transaktionsregistrets registreringsgebyr i henhold til nærværende forordnings artikel 5.
            
            
               Anden rate forfalder den 31. oktober. Anden rate er det foreløbige tilsynsgebyr beregnet i henhold til stk. 1 minus første rate. 
            
            
               Hvis det beløb, et transaktionsregister har betalt som første rate, er større end det foreløbige tilsynsgebyr beregnet i henhold til stk. 1, godtgør ESMA forskellen mellem det ved første rate betalte beløb og det foreløbige tilsynsgebyr beregnet i henhold til stk. 1 til transaktionsregistret.
            
            
               4.Når de reviderede regnskaber for registreringsåret foreligger, indberetter transaktionsregistrene eventuelle ændringer til ESMA i den relevante omsætning beregnet i henhold til stk. 1 som følge af forskellen mellem de endelige data for perioden fra den 1. januar til den 30. juni og de foreløbige data, der ligger til grund for beregningen i henhold til stk. 1.
            
            
               Transaktionsregistre pålægges at betale forskellen mellem det årlige tilsynsgebyr for registreringsåret, der faktisk er betalt i henhold til stk. 3, og det årlige tilsynsgebyr for registreringsåret, der skal betales som følge af en eventuel ændring i den relevante omsætning som omhandlet i første afsnit.
            
            
               5.Det foreløbige tilsynsgebyr må ikke være lavere end 15 000 EUR, jf. dog stk. 1 og 4.
            
            
            
               Del 3
            
            
               Foreløbigt tilsynsgebyr for et transaktionsregisters registreringsår, hvis indberetningspligten begynder i de sidste seks måneder af samme år
            
            
               1.Transaktionsregistrets foreløbige tilsynsgebyr er det samlede tilsynsgebyr, som fastsættes i henhold til denne forordnings artikel 6, stk. 2, litra a), fordelt mellem samtlige transaktionsregistre som følger: det registreringsgebyr, som transaktionsregistret har betalt til ESMA, i forhold til det samlede beløb for registreringsgebyrer, som samtlige transaktionsregistre har betalt til ESMA i det pågældende år. 
            
            
               2.Det gebyr, der er fastsat i henhold til stk. 1, forfalder 30 dage efter datoen for den underretning, der er omhandlet i artikel 8, stk. 1, i forordning (EU) 2015/2365.